Ródoksen akvaario

Ródoksen akvaario (kreik. Ενυδρείο Ρόδου, Enydreío Ródou) on yleisöakvaario Ródoksen kaupungissa Ródoksen saarella Kreikassa. Historia ja rakennus Ródoksen akvaario toimii Ródoksen hydrobiologisen aseman rakennuksessa, joka on rakennettu vuosina 1934–1935 saaren italialaisvallan aikana. Vuodesta 1963 hydrobiologinen asema toimii Kreikan merentutkimuskeskuksen alaisuudessa. Se on tutkimuskäytössä, ja siellä toimii museo ja akvaario. Laitoksen tehtävänä on meribiologinen tutkimus ja lajien suojelu. Akvaarion rakennus edustaa arkkitehtuuriltaan art deco -tyyliä ja on suojeltu. Kokoelmat Rodoksen akvaario koostuu 13 suuresta ja 15 pienemmästä altaasta, joissa esitellään Välimeren mereneläviä, kuten merikilpikonnia, delfiinejä, haita, hylkeitä, nilviäisiä, rapuja ja merisiilejä. Altaat on rakennettu sementistä, ja niiden pohjat on päällystetty hiekalla, pikkukivillä ja koralleilla; vesi on suodatettua merivettä. Rakennuksessa on myös suuri maanalainen tila, jota käytetään lajien säilyttämiseen tai erityishoitoa tarvitsevien eläinten hoitoon. Akvaarion yhteydessä toimiva meri- ja luonnontieteellinen museo esittelee täytettyjä merieläimiä, kuten delfiinejä, haita ja merikilpikonnia. Sen harvinaisin esine on 2000 vuotta vanha hylkeen luuranko, joka löydettiin ihmisen haudasta ja kertoo eläimen erityisestä asemasta. Lähteet Aiheesta muualla Kuvia tai muita tiedostoja aiheesta Ródoksen akvaario Wikimedia Commonsissa Ενυδρείο Ρόδου – Rhodes Aquarium. Akvaarion verkkosivut. (kreikaksi) (englanniksi)